VATอัตรา0%
อัตราภาษีมูลค่าเพิ่มที่จัดเก็บในปัจจุบันได้มีการลดอัตราและจัดเก็บในอัตรา 6.3% และเมื่อรวมภาษีมูลค่าเพิ่มขององค์กรปกครองส่วนท้องถิ่นที่จัดเก็บเพิ่มขึ้นอีก 1/9 ของอัตราภาษีที่จัดเก็บตามประมวลรัษฎากร (6.3x1/9 = 0.70) การยื่นแบบเสียภาษีจึงเสียในอัตรา 7% นอกจากนั้น ยังมีการจัดเก็บภาษีมูลค่าเพิ่มในอัตรา 0% ซึ่งผู้ประกอบการจดทะเบียนภาษีมูลค่าเพิ่มสามารถนำภาษีซื้อมาขอคืน หรือนำมาหักออกจากภาษีขายได้ตามปกติ
7 มิ.ย. 2556

อัตราภาษีมูลค่าเพิ่มที่จัดเก็บในปัจจุบันได้มีการลดอัตราและจัดเก็บในอัตรา 6.3% และเมื่อรวมภาษีมูลค่าเพิ่มขององค์กรปกครองส่วนท้องถิ่นที่จัดเก็บเพิ่มขึ้นอีก 1/9 ของอัตราภาษีที่จัดเก็บตามประมวลรัษฎากร (6.3x1/9 = 0.70) การยื่นแบบเสียภาษีจึงเสียในอัตรา 7% นอกจากนั้น ยังมีการจัดเก็บภาษีมูลค่าเพิ่มในอัตรา 0% ซึ่งผู้ประกอบการจดทะเบียนภาษีมูลค่าเพิ่มสามารถนำภาษีซื้อมาขอคืน หรือนำมาหักออกจากภาษีขายได้ตามปกติ 
ภาษีมูลค่าเพิ่มที่จัดเก็บอัตรา 0% ใช้กับธุรกรรมดังต่อไปนี้
*การส่งออกสินค้า ผู้ประกอบการจดทะเบียนภาษีมูลค่าเพิ่มที่ส่งออกสินค้า โดยทั่วไปส่งออกสินค้าจะผ่านพิธีการศุลกากรซึ่งมักจะส่งออกในนามของผู้ประกอบการ แต่อาจจะส่งออกในนามผู้อื่นได้ กรมสรรพากรได้มีคำสั่งกรมสรรพากรที่ ป. 97/2543 ซึ่งใช้เป็นแนวทางการส่งออกสินค้าที่ได้รับสิทธิเสียภาษีอัตรา 0% 
*การให้บริการที่กระทำในราชอาณาจักร และได้มีการใช้บริการนั้นในต่างประเทศ ให้รวมถึง การให้บริการที่กระทำในราชอาณาจักรเพื่อใช้ผลิตสินค้าในเขตปลอดอากรเพื่อส่งออก และการให้บริการที่กระทำในเขตปลอดอากรเพื่อใช้ผลิตสินค้าเพื่อส่งออก หลักเกณฑ์ วิธีการ ศึกษาได้จากประกาศอธิบดีกรมสรรพากร เกี่ยวกับภาษีมูลค่าเพิ่ม ฉบับที่ 105 และคำสั่งกรมสรรพากรที่ ป. 104/2544 
*การให้บริการขนส่งระหว่างประเทศโดยอากาศยาน หรือเรือเดินทะเลที่กระทำโดยผู้ประกอบการที่เป็นนิติบุคคล
*การขายสินค้าหรือการให้บริการกับกระทรวง ทบวง กรม ราชการส่วนท้องถิ่น หรือรัฐวิสาหกิจตามโครงการเงินกู้หรือเงินช่วยเหลือจากต่างประเทศ ซึ่งต้องเป็นไปตามหลักเกณฑ์ วิธีการ ตามประกาศอธิบดีกรมสรรพากร เกี่ยวกับภาษีมูลค่าเพิ่ม ฉบับที่ 28 
*การขายสินค้าหรือการให้บริการกับองค์การสหประชาชาติ ทบวงการชำนัญพิเศษของสหประชาชาติ สถานเอกอัครราชทูต สถานทูต สถานกงสุลใหญ่ สถานกงสุล เฉพาะการขายสินค้าหรือการให้บริการที่เป็นไปตามหลักเกณฑ์ วิธีการ ประกาศอธิบดีกรมสรรพากร เกี่ยวกับภาษีมูลค่าเพิ่ม ฉบับที่ 27
*การขายสินค้าหรือการให้บริการระหว่างคลังสินค้าทัณฑ์บนกับคลังสินค้าทัณฑ์บน หรือระหว่างผู้ประกอบการกับผู้ประกอบการที่ประกอบกิจการอยู่ในเขตปลอดอากร ไม่ว่าจะอยู่ในเขตเดียวกันหรือไม่ หรือระหว่างคลังสินค้าทัณฑ์บนกับผู้ประกอบการที่ประกอบกิจการอยู่ในเขตปลอดอากร เฉพาะการขายสินค้าหรือการให้บริการที่เป็นไปตามหลักเกณฑ์ วิธีการตามประกาศอธิบดีกรมสรรพากร เกี่ยวกับภาษีมูลค่าเพิ่ม ฉบับที่ 123 (คลังสินค้าทัณฑ์บน หมายความถึงคลังสินค้าทัณฑ์บนตามกฎหมายว่าด้วยศุลกากร)
คงทราบกันแล้วเกี่ยวกับการขายสินค้าหรือให้บริการที่ได้รับสิทธิเสียภาษีมูลค่าเพิ่มอัตรา 0% สำหรับกรณีที่ต้องออกใบกำกับภาษีและเรียกเก็บภาษีอัตรา 0% ต้องออกใบกำกับภาษีแบบเต็มรูป โดยมีข้อความตามมาตรา 86/4 แห่งประมวลรัษฎากร อย่างไรก็ตาม ขอให้ศึกษากฎหมายหรือคำสั่งที่กล่าวมาข้างต้นว่ามีหลักเกณฑ์ วิธีการและเงื่อนไขอย่างไรสำหรับการขายสินค้าหรือบริการที่ได้รับสิทธิเสียภาษีมูลค่าเพิ่มอัตรา 0% สวัสดีครับ